આપણે કહીએ છીએ કે, જીવનમાં તડકો અને છાયડો બંને આવતા હોય છે, પરંતુ લિંકનના જીવનમાં તો તડકો જ તડકો રહ્યો છે. નાનપણથી જ તેમના જીવનમાં અસહિય દુખોએ દસ્તક આપી દીધી હતી. લિંકન દસ વર્ષના હતા ત્યારે જ તેમની માતાનું અવસાન થઈ ગયું હતું. અબ્રાહમ લિંકનની માતા નેન્સી 1818માં મરકીના રોગમાં સપડાઈને મૃત્યું પામ્યા હતા. લિંકનના પિતા ટોમસે સાત વર્ષની ઉંમરમાં જ તેમના હાથમાં કૂહાડી પકડાવી દીધી હતી. લિંકને બાવીસ વર્ષની ઉંમર સુધી જીવનનિર્વાહ માટે લાકડાઓ કાપવાની સખ્ત મજૂરી પિતા સાથે મળીને કરી હતી. ત્યાર બાદ તેમને એક નાનો એવો ધંધો શરૂ કર્યો પરંતુ તે ચાલ્યો નહી અને તેને બંધ કરવો પડ્યો. 1832માં તેઓ વિધાનસભાની ચૂંટણી લડ્યા પરંતુ હારી ગયા. આ વર્ષે તેમને નોકરી પણ ગુમાવી. નોકરી ગુમાવ્યા બાદ તેમને 'લો'નો અભ્યાસ કરવાનો વિચાર કર્યો પરંતુ પૈસાની અછતના કારણે વિચાર માંડી વાળ્યો. ત્યાર બાદ ફરીથી ધંધો કરવા માટે મિત્રો પાસેથી પૈસા ઉછીના લઈને ધંધો શરૂ કર્યો અને એકવાર ફરીથી નિષ્ફળ રહ્યાં. આ વખતે તેમના પર ઘણું મોટું દેવું થઈ ગયું હતું, જે ચૂકવવા માટે તેમને 17 વર્ષ લાગ્યા હતા.